בקיץ 2009, זכתה סאסיץ' בתואר משמעותי ראשון עם הנבחרת הבוגרת – אליפות אירופה. באליפות, שנערכה בפינלנד, ניצחו הגרמניות בכל ששת משחקיהן, ובגמר גברו 2:6 על אנגליה. סאסיץ' כבשה שער אחד במהלך הטורניר (בחצי הגמר נגד נורווגיה), לאחר שברובו היא עלתה כשמחליפה מהספסל. שנתיים לאחר מכן, בגביע העולם 2011, סאסיץ' כבר שימשה כשחקנית בהרכב הראשון. היא כבשה שני שערים במהלך שלב הבתים של הטורניר, והובילה את הגרמניות למקום הראשון בבית. למרות זאת, במשחק רבע הגמר נגד יפן, הפסידו הגרמניות והודחו מהטורניר בשלב מוקדם מהצפוי.